152 vuurwapens by oudsekuriteitsfirmas gevind(Foto: SAPD) Polisiebeamptes in Limpopo het vandeesweek op 152 vuurwapens beslag gelê tydens ŉ operasie om sekuriteitsondernemings op te spoor wat toegemaak het sonder dat hulle die maatskappy se vuurwapens by hul werknemers teruggekry het. Lt.genl. Nneke Ledwaba, provinsiale polisiekommissaris in Limpopo, het opdrag gegee dat ŉ kitseenheid op die been gebring word om dié voormalige veiligheidswagte op te spoor. Volgens Ledwaba vorm hierdie operasie deel van die polisie se pogings om misdaad wat met behulp van vuurwapens uitgevoer word, te voorkom. “Die operasie is in die Thohoyandou-gebied uitgevoer. Altesaam 34 sekuriteitsondernemings is besoek en uiteindelik is 152 vuurwapens en 93 patrone teruggevind,” sê kol. Moatshe Ngoepe, woordvoerder van die polisie. “Die vuurwapens en ammunisie sal vernietig word sodra die behoorlike prosedures afgehandel is.” Ledwaba het ŉ beroep gedoen op veiligheidsmaatskappye wat nié aan die Wet op Vuurwapenbeheer voldoen nie, om onmiddellik hul sokkies op te trek of bereid te wees om aan die pen te ry. “Enigiemand met inligting oor gewetenlose ondernemings wat steeds in hul gebiede bedryf word, word versoek om lt.kol. Justice Nchabeleng by 082 468 3848 of Stop Misdaad by 08600 10111 te kontak,” sê Ngoepe.